Il-Kunsill illum approva konklużjonijiet dwar il-prijoritajiet tal-UE fil-fora tan-NU dwar id-drittijiet tal-bniedem fl-2022. Il-konklużjonijiet jaffermaw mill-ġdid l-impenn tal-UE li tirrispetta, tipproteġi u tiggarantixxi d-drittijiet tal-bniedem, id-demokrazija u l-istat tad-dritt b'mod konsistenti u koerenti fl-oqsma kollha tal-azzjoni esterna tagħha u li tappoġġa s-sistema tad-drittijiet tal-bniedem tan-NU bħala pedament tal-azzjoni esterna tagħha . L-UE ser tindirizza r-riskji li feġġew reċentement għad-drittijiet tal-bniedem, inkluż it-theddid ibridu , l-iżviluppi teknoloġiċi , it-tibdil fil-klima , u l-konsegwenzi kontinwi tal- pandemija tal-COVID-19. Fl- 20 anniversarju tad-dħul fis-seħħ tal-Istatut ta' Ruma, l-UE ser ittenni l-appoġġ sod tagħha għall-Qorti Kriminali Internazzjonali u tafferma mill-ġdid l-impenn tagħha għall-ġlieda kontra l-impunità u t-twettiq ta' ġustizzja għall-vittmi. Barra minn hekk, l-UE ser tkompli tappella lill-istati kollha biex jirrispettaw id- dritt internazzjonali dwar id-drittijiet tal-bniedem u biex jagħtu aċċess mingħajr kondizzjonijiet u mingħajr xkiel lill-mekkaniżmi ta' monitoraġġ tad-drittijiet tal-bniedem u tan-NU għat-territorji tagħhom. L-UE ser tkompli tissorvelja s-sitwazzjoni tad-drittijiet tal-bniedem globalment u tiddenunzja l-ksur u l-abbużi tad-drittijiet tal-bniedem kull fejn iseħħu. Minbarra dan, l-UE ser tirrikonoxxi l-iżviluppi pożittivi fil-qasam tad-drittijiet tal-bniedem u ser tkompli tfittex kooperazzjoni mal-pajjiżi u l-organizzazzjonijiet reġjonali kollha . Kull sena jiġu adottati konklużjonijiet tal-Kunsill dwar il-prijoritajiet tal-UE fil-fora tan-NU dwar id-drittijiet tal-bniedem. Konklużjonijiet tal-Kunsill dwar il-Prijoritajiet tal-UE fil-Fora tan-NU dwar id-Drittijiet tal-Bniedem fl-2022, 24 ta' Jannar 2022 Din ir-riżorsa bħalissa hi disponibbli biss bil-lingwa jew il-lingwi li ġejjin: Protezzjoni u promozzjoni tad-drittijiet tal-bniedem (Informazzjoni ġenerali) Ara l-paġna tal-laqgħa